
Avointa yhteistyötä ammattilaisten kanssa 


Oy H. Lundbeck Ab (Lundbeck) tekee Suomessa pitkäjänteistä yhteistyötä terveydenhuollon 
ammattilaisten, kuten lääkäreiden ja sairaanhoitajien kanssa. Yhteistyö terveydenhuollon ammattilaisten 
kanssa on tärkeää uusien lääkeinnovaatioiden kehittämisessä, terveydenhuollon tarpeiden 
kartoittamisessa, sekä uusimman lääkehoitoa ja lääketieteellistä tutkimusta koskevan tiedon 
saattamisessa terveydenhuollon käyttöön. Yhteistyöhön liittyvien etuuksien taloudellisen arvon 
julkistaminen varmistaa toiminnan läpinäkyvyyden ja avoimuuden. 


Tämä muistio kokoaa yhteen menetelmät, joita Lundbeck on käyttänyt taloudellisten etuuksien 
kokoamisessa julkistamista varten sekä kuvaa periaatteet, joiden mukaisesti raportissa julkistettavat 
tiedot on jaoteltu eri julkistamisluokkiin. Lisäksi muistio selventää, mitä Lundbeckin ja terveydenhuollon 
ammattilaisten ja organisaatioiden välinen yhteistyö pitää sisällään, miksi sitä tarvitaan ja missä muodossa 
taloudelliset etuudet kuuluvat yhteistyöhön. 


Julkistamisraportin sisältö 


Julkistamisraportissa luetellaan Lundbeckin ja terveydenhuollon ammattilaisten ja organisaatioiden 
väliseen yhteistyöhön liittyvien taloudellisten etuuksien arvo pääsääntöisesti saajakohtaisesti. Raportissa 
terveydenhuollon ammattilaisiin luetaan lääkärit, proviisorit, farmaseutit ja sairaanhoitajat. 
Terveydenhuollon organisaatioita ovat terveydenhuollon, lääketieteen tai tieteellisen alan järjestöt sekä 
tahot, joiden kautta yksi tai useampi terveydenhuollon ammattilainen tarjoaa palveluita. Julkistaminen 
kokonaisuudessaan koskee tahoja, joiden pääasiallinen toimipaikka, työosoite tai rekisteröintipaikka on 
Suomessa. Mikäli suomalainen terveydenhuollon ammattilainen on tehnyt yhteistyötä Lundbeckin kanssa 
Suomen ulkopuolella, raportoidaan tämän mahdollisen taloudellisen etuuden arvo osana tätä raporttia. 
Vastaavasti Lundbeckin kanssa Suomessa yhteistyötä tehneet ulkomaiset tahot raportoidaan 
kotimaassaan. 


Taloudellinen etuus voi olla palkkio tai muu korvaus tehdystä työstä tai työstä aiheutuvista kuluista 
(matkat, majoitus). Etuuksiksi luetaan myös koulutustilaisuuksiin ja kongressimatkoihin liittyvät kulut sekä 
mahdolliset tuet ja lahjoitukset terveydenhuollon organisaatioille. Etuuksien verotuksessa on noudatettu 
Suomen verotuskäytäntöä ja summat julkistetaan maksupäivän, laskun eräpäivän tai tapahtumapäivän 
mukaan. Mahdolliset arvonlisäverot sekä palvelumaksut sisältyvät esitettyihin summiin. Raportissa 
summat julkistetaan euromääräisinä. 


Etuuksien ryhmittely raportilla 


Palvelu- ja konsulttipalkkiot - palkka, palkkio ja kulut 

Tämä luokka sisältää luento- ja koulutuspalkkioita sekä asiantuntijapalveluihin liittyviä 
konsultointipalkkioita. Palkkioiden taustalla oleva yhteistyö perustuu etukäteen tehtyyn 
kirjalliseen sopimukseen Lundbeckin ja työn tai palvelun toimittajan (etuuden saajan) välillä. 
Etuuden arvo osoitetaan sopimuksen tehneelle taholle (terveydenhuollon ammattilainen tai - 
organisaatio). 


Mikäli sopimukseen sisältyy palkkion lisäksi muita kuluja, kuten matka- ja majoituskustannuksia, 
kyseiset etuudet julkistetaan eriteltyinä asiaankuuluvissa luokissaan. Palkkioista, jotka on 
maksettu palkan muodossa, julkistetaan bruttopalkka ilman sosiaalikuluja. 


Tapahtumakustannukset 
Terveydenhuollon ammattilaisten osalta tapahtumakustannuksina raportoidaan kongressi- ja 
koulutustilaisuuksiin liittyvät matka- ja majoituskulut sekä mahdolliset rekisteröintikustannukset. 


Organisaatioiden osalta luokassa raportoidaan terveydenhuollon organisaatioiden tai kolmansien 
osapuolien kautta tapahtunut tapahtumakustannuksiin osallistuminen: näyttelypaikkavuokrat, 
mainostilat, satelliittisymposiumin järjestäminen sekä puhujien ja tapahtumien suunnitteluun 
osallistuvien asiantuntijoiden palkkioihin liittyvät tuet em. organisaatioille. Myös organisaatioiden 
tukemiseen tarkoitetut rekisteröinti-, matka- ja majoituskulut luetaan tähän luokkaan. 


Mahdollisesta tapahtuman peruuntumisesta aiheutuvia kustannuksia ei raportoida, koska tällöin 
ei synny saatavaa etuutta. 


Lahjoitukset ja apurahat 

Tässä luokassa raportoidaan lahjoitukset ja apurahat laitoksille, järjestöille tai yhdistyksille, joiden 
tarkoituksena on terveydenhuollon tukeminen, tutkimustoiminta tai joiden jäsenistö koostuu 
terveydenhuoltohenkilöstöstä tai jotka tarjoavat terveydenhoitoa. Lundbeckin jakamat 
lahjoitukset ja apurahat ovat vuonna 2019 kohdistuneet riippumattoman psykiatrian ja 
neurologian alan tutkimustoiminnan tukemiseen. Yksittäisille henkilöille Lundbeck ei jaa 
apurahoja eikä anna avustuksia. 


Yhteenvetomuotoinen julkistaminen 

Palkkioiden ja yksityiselle ammatinharjoittajalle tehtyjen maksujen julkistamiseen henkilön 
nimellä tarvitaan henkilön kirjallinen suostumus. Tapauksissa, joissa suostumusta ei ole saatu 
tietoja ei voida julkistaa saajakohtaisesti, vaan ne kokonaissummat julkistetaan yhteenlaskettuna 
luokittain. Mikäli samalle henkilölle on useita taloudellisia etuisuuksia raportoitavana, mutta 
suostumus tietojen luovuttamiseen on saatu vain osasta etuisuuksia, julkaistaan kaikki tämän 
henkilön etuudet yhteenvetomuotoisena. Yhteissumman lisäksi raportoidaan saajien lukumäärä 
tässä luokassa sekä näiden prosentuaalinen osuus kaikista etuuksien saajista. Mahdollisten 
yhteiskuljetusten osalta tiedot julkistetaan joko yhteenvetomuotoisena tai henkilötasolla. 


Tutkimus ja tuotekehitys 

Tutkimukseen ja tuotekehitykseen liittyviä taloudellisia etuuksia ovat suunnitteluun tai 
toteuttamiseen liittyvät taloudelliset etuudet, jotka koskevat Lundbeckin Suomessa tehtäviä 
kliinisiä — lääketutkimuksia. Tämän — yhteistyön taloudelliset — etuudet raportoidaan 
kokonaissummana. Lundbeckilla on Suomessa tälläkin hetkellä käynnissä useita uusien lääkkeiden 
kehittämiseen liittyviä lääketutkimuksia mm. Alzheimerin taudin ja masennuksen hoitoon. 


Lundbeckin yhteistyön muodot 


Lundbeck järjestää suomalaisille lääkäreille vuosittain lukuisia koulutustilaisuuksia ja symposiumeja eri 
psykiatrisiin ja neurologisiin sairauksiin liittyen. Jopa yli 1.000 suomalaista terveydenhuollon 
ammattilaista osallistuu vuosittain Lundbeckin järjestämiin lääketieteellisiin koulutuksiin. Koulutuksissa 
käsitellään uusimpaan näyttöön perustuvaa tietoa psykiatrisista ja neurologisista sairauksista sekä niiden 
hoidosta. 


Yhteistyöllä terveydenhuollon ammattilaisten kanssa Lundbeck haluaa varmistaa omien lääkkeidensä 
tarkoituksenmukaisen, turvallisen ja oikean käytön. Yhteistyöllä pyritään myös edistämään uusien, entistä 
parempien hoitojen sekä uuden tiedon = käyttöönottoa suomalaisten = potilaiden ja 
terveydenhuoltojärjestelmän hyväksi. Jatkuvalla yhteistyöllä Lundbeck saa arvokasta palautetta, miten 
yksittäinen lääke toimii käytännössä ja miten potilaita hoidetaan. Hyvän ja toimivan yhteistyön uskotaan 
myös kehittävän terveydenhuoltoa kokonaisuutena. Lundbeck kokee olevansa omien lääkkeidensä paras 
asiantuntija ja pitää velvollisuutenaan saattaa tieto myös hoitojärjestelmän käyttöön. 


Lundbeck toimii vastuullisesti ja hyvässä yhteistyössä niin lääkäreiden ja hoitajien, kuin potilas- ja 
omaisjärjestöjen sekä viranomaisten kanssa. Toiminnassaan Lundbeck noudattaa lainsäädännön, omien 
sisäisten ohjeittensa ja hyvien tapojen lisäksi myös Lääketeollisuuden Eettisiä Ohjeita (Lääketeollisuus ry, 
2020). 


Lundbeckin toiminnan perustana on pitkäaikainen ja määrätietoinen tutkimus- ja kehitystyö psykiatrian 
ja neurologian alalla. Lundbeckin tehtävänä on parantaa psykiatrisista ja neurologisista sairauksista 
kärsivien elämänlaatua. Lundbeckin tavoitteena on kehittää uusia entistä parempia, tehokkaampia ja 
paremmin siedettyjä lääkkeitä ja hoitomenetelmiä aivosairauksista kärsiville potilaille. 


